CELEX: 62020TN0257
Language: mt
Date: 2020-05-07 00:00:00
Title: Kawża T-257/20: Rikors ippreżentat fis-7 ta’ Mejju 2020 – González Calvet vs SRB

22.6.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 209/39
            
         
      Rikors ippreżentat fis-7 ta’ Mejju 2020 – González Calvet vs SRB
      (Kawża T-257/20)
      (2020/C 209/50)
      Lingwa tal-kawża: l-Ispanjol
      
         Partijiet
      
      
         Rikorrenti: Ramón González Calvet u Joan González Calvet (Barcelona, Spanja) (rappreżentant: P. Molina Bosch, avukat)
      
         Konvenut: Il-Bord Uniku ta’ Riżoluzzjoni
      
         Talbiet
      
      Ir-rikorrenti jitolbu li l-Qorti Ġenerali:
      
                  —
               
               
                  tannulla d-deċiżjoni tal-Bord Uniku ta’ Riżoluzzjoni SRB/EES/2020/52 tas-17 ta’ Marzu 2020;
               
            
                  —
               
               
                  tevalwa l-assi kollha tal-grupp Banco Popular u mhux biss dawk tal-kumpannija omm separatament mill-assi tas-sussidjarji tagħha, hekk kif għamlet Deloitte, u dan peress li l-grupp kollu ġie inkorporat minn Banco Santander u mhux biss il-kumpannija omm;
               
            
                  —
               
               
                  tevalwa s-self produttiv għal 100 % tal-valur tagħhom skont il-kotba;
               
            
                  —
               
               
                  tevalwa s-self mhux produttiv għal 100 % tal-valur tagħhom skont il-kotba peress li l-kopertura tagħhom bejn garanziji u proviżjonament kienet qrib il-100 %;
               
            
                  —
               
               
                  tevalwa l-assi tal-propjetà immobbli tal-grupp Banco Popular għal EUR 10 896 miljun, peress li l-proviżjonament korrispondenti kien diġà mnaqqas;
               
            
                  —
               
               
                  tevalwa l-assi totali tal-grupp Banco Popular għal EUR 153 785 miljun skont l-argumenti mressqa fir-rikors, li jagħti valur ta’ bejgħ għall-azzjonisti fil-każ ta’ likwidazzjoni ta’ EUR 29 365 miljun wara li jitnaqqsu EUR 124 420 miljun, li skont Deloitte, kienu dovuti lill-kredituri;
               
            
                  —
               
               
                  tistabbilixxi kumpens ta’ EUR 7.00 għal kull azzjoni bħala riżultat tal-qsim ta’ EUR 29 365 miljun bejn 4 196 miljun ta’ azzjoni li kienu pendenti fil-mument tar-riżoluzzjoni;
               
            
                  —
               
               
                  tagħti kumpens ta’ EUR 317 072 lil Ramon González Calvet għall-esproprjazzjoni tal-45 296 azzjoni tiegħu u tagħti kumpens ta’ EUR 11 977 lil Juan González Calvet għall-esproprjazzjoni tal-1 711-il azzjoni tagħha flimkien mal-ispejjeż tal-qorti.
               
            
         Motivi u argumenti prinċipali
      
      Fis-6 ta’ Ġunju 2017, il-Bord Uniku ta’ Riżoluzzjoni (SRB) iddeċieda r-riżoluzzjoni ta’ Banco Popular u biegħu għall-prezz ta’ EUR 1 lil Banco Santander. Fis-17 ta’ Marzu 2020, il-Bord Uniku ta’ Riżoluzzjoni, wara li sema lid-detenturi ta’ obbligazzjonijiet u l-azzjonisti ta’ Banco Popular li kienu milquta mir-riżoluzzjoni tiegħu, fid-deċiżjoni tiegħu SRB/EES/2020/52 iddetermina li l-ebda kumpens ma huwa applikabbli għal dawk affettwati fuq il-bażi tar-rapport ta’ evalwazzjoni Nru 3 ta’ Deloitte.
      Fir-rikors, ir-rikorrenti jikkunsidraw lil Deloitte bħala impriża ta’ awdituri li ġiet skreditata f’każijiet bħal dawk ta’ Gowex, Bankia, Gescartera u Abengoa, u fil-fatt bħalissa ma hija qegħda tipprovdi l-ebda awditu lil banek Spanjoli l-kbar.
      Insostenn tar-rikors tagħhom, ir-rikorrenti jinvokaw il-motivi li ġejjin:
      
                  1.
               
               
                  Ir-rikorrenti jqisu li l-evalwazzjoni ta’ Deloitte tfittex l-interessi tal-SRB u tippreġudika lill-azzjonisti minħabba li fost l-oħrajn:
                  
                              —
                           
                           
                              Tissottovaluta l-assi ta’ taxxa differita, li ġew integralment irkuprati minn Banco Santander;
                           
                        
                              —
                           
                           
                              Ma tikkunsidrax li l-kopertura tas-self mhux produttiv bejn garanziji u proviżjonament kienet ta’ 100 %;
                           
                        
                              —
                           
                           
                              Tissottovaluta l-portafoll ta’ self produttiv;
                           
                        
                              —
                           
                           
                              Ma tgħoddx l-assi kollha tal-grupp Banco Popular u tissepara l-assi tal-entità ġuridika ta’ Banco Popular minn dawk tas-sussidjarji tiegħu u l-investituri fih;
                           
                        
                              —
                           
                           
                              Ma tikkunsidrax li l-valur nett skont il-kotba tal-assi immobbli ladarba jitnaqqas l-proviżjonament kien jammonta għal EUR 10 896 miljun.
                           
                        
            
                  2.
               
               
                  Fit-23 ta’ Mejju 2017, is-SRB qabbad lil Deloitte tevalwa lil Banco Popular fi żmien fejn il-president tiegħu, Elka König, f’intervista ma’ Bloomberg TV, irrikonoxxiet li Banco Popular kien taħt osservazzjoni. Minn dan isegwi li s-SRB kien diġà ddeċieda fit-23 ta’ Mejju 2017 ir-riżoluzzjoni ta’ Banco Popular, informazzjoni li sussegwentement inkixfet mill-aġenzija Reuters fil-31 ta’ Mejju u kkawżat is-sitwazzjoni fejn ġew irtirati f’daqqa numru ta’ depożiti li wassal sabiex Banco Popular jitlef il-likwidità.
               
            
                  3.
               
               
                  Skont il-Banco de España, il-Bank Ċentrali Ewropew kien jikkunsidra li Banco Popular kien bank solventi fit-13 ta’ Marzu 2017. Banco Popular qatt ma kien qiegħed f’likwidazzjoni kif tallega Deloitte, iżda huwa ċar li s-SRB kellu bħala għan ir-riżoluzzjoni ta’ Banco Popular sabiex isalva lil Banco Santander, bank sistemiku Ewropew u globali li t-telf tiegħu (li r-rikorrenti kkalkolaw li jlaħħqu EUR 22 573 miljun matul is-sena 2017) kienu moħbija mill-azzjonisti tiegħu permezz tal-esproprjazzjoni u l-assorbiment ta’ Banco Popular.